**Archibald Loudon Snowden**, nado no condado de Cumberland, Pensilvania, o 11 de agosto de 1835 e finado en Filadelfia, Pensilvania, o 7 de setembro de 1912, foi un político e diplomático estadounidense da segunda metade do século XIX, embaixador dos Estados Unidos en varios países europeos e superintendente da Casa da Moeda de Filadelfia.

Traxectoria
-----------

### Primeiros anos e formación

Snowden naceu no condado de Cumberland, Pensilvania, o 11 de agosto de 1835, fillo de Margery Bines Louden e de Isaac Wayne Snowden, un cirurxián do exército estadounidense que serviu na primeira guerra seminoles ás ordes do xeneral Jackson, e foi ferido en Fort Scott, Xeorxia.

O seu tío, James Ross Snowden, foi director da Casa da Moeda dos Estados Unidos.

Snowden graduouse no *Jefferson College* en 1856.

### Antes da guerra civil

Logo da súa graduación, foi nomeado rexistrador da Casa da Moeda dos Estados Unidos o 7 de maio de 1857. Politicamente, Snowden foi demócrata ata 1860, cando se pasou ao Partido Republicano por considerar que a política dos demócratas era prexudicial para os intereses manufactureiros do país.

Tras o estoupido da guerra civil estadounidense en 1861, Snowden colaborou na formación dun rexemento voluntario de infantaría de Pensilvania e foi nomeado tenente coronel. Posteriormente foi elixido capitán da primeira tropa da cidade de Filadelfia.

Foi elixido membro da Sociedade Filosófica Americana en 1873.

### Despois da guerra

Snowden pasou a ocupar o posto de cuñador xefe da Ceca de Filadelfia o 1 de outubro de 1866, e de 1877 a 1879 foi tamén administrador de correos de Filadelfia. Entre 1879 e 1885 foi ascendido a superintendente da Ceca de Filadelfia, nomeado como tal polo presidente Ulysses S. Grant. En 1878, rexeitou en dúas ocasións o cargo de director da Casa da Moeda dos Estados Unidos, ofrecido polo presidente Rutherford B. Hayes.

Snowden realizou melloras e diversas innovacións relacionadas coa maquinaria de cuñaxe de moeda, e escribiu artigos sobre temas relacionados coa produción de moeda, sobre o gran selo dos Estados Unidos e sobre outros temas. Estivo tamén relacionado cos ferrocarrís, coas compañías de seguros e con outros intereses empresariais.

En 1889, Snowden sucedeu a Walker Fearn e foi simultaneamente embaixador dos Estados Unidos en Grecia, en Romanía e en Serbia, ata 1892. Do 22 de xullo de 1892 ao 3 de xuño de 1893, foi enviado extraordinario e ministro plenipotenciario en España.

### Derradeiros anos

Snowden foi presidente da Comisión do Parque Fairmount. En 1903 foi acusado, xunto co senador estatal Charles A. Porter, o contratista C. Kennedy Crossan e Ludwig S. Filbert, de obter beneficios fraudulentos a través da *Danville Bessemer Company*.

Snowden finou o 7 de setembro de 1912 en Filadelfia, como consecuencia dunha doenza de nove meses. O seu corpo soterrouse no cemiterio Laurel Hill.

Vida familiar
-------------

O 16 de febreiro de 1864, Snowden casou con Elizabeth Robinson Smith (1841-1910), con quen tivo dúas fillas e dous fillos: Caroline Smith Snowden (1865-1960), Mary Buchanan Snowden (nada en 1866), Charles Randolph Snowden (1871-1913) e Archibald Loudon Snowden (1878-1878).

Notas
-----

1. 1 2  "Col. A. L. Snowden dead. Ex-minister to Spain expires after a long illness". En *The New York Times*. 7 de setembro de 1912.
2. 1 2 3 4 5  Mc Cormick, L. J. (1896). *Family Record and Biography*. Chicago.
3. ↑  Sons of the Revolution. Pennsylvania Society (1898). *Decennial Register of the Pennsylvania Society of Sons of the Revolution: 1888-1898*. F. B. Lippincott. Páxina 418.
4. ↑  "James Ross Snowden. Director of the Mint". En Failor, K. M.; Hayden, E. (1969). *Medals of the United States Mint*. US Government Printing Office. Páxinas 132-133.
5. 1 2  Smith, A. M. (1881). *Coins and Coinage: The United States Mint, Philadelphia, History, Biography, Statistics, Work, Machinery, Products, Officials ...* A.M. Smith, Filadelfia. 4ª ed. Páxinas 48-54.
6. 1 2 3  Wilson, J. G.; Fiske, J. eds. (1900). "Snowden, James Ross". En *Appletons' Cyclopædia of American Biography*. D. Appleton, Nova York.
7. ↑  Morris, C. (1896). *Men of the Century, an Historical Work: Giving Portraits and Sketches of Eminent Citizens of the United States*. L. R. Hamersly & Company, Filadelfia. Páxina 73.
8. ↑  Seymour, J. (2008). *First Troop Philadelphia City Cavalry*. Arcadia Publishing. Páxina 94. ISBN 9780738557670
9. ↑  "American Philosophical Society Member History: Nº 29". *Amphilsoc.org*
10. ↑  Forrer, L. (1912). "Snowden,  Col. A.  Loudon". En *Biographical dictionary of medallists. Vol. 5*. Páxina 560.
11. ↑  "Dr. Linderman's successor, Col. A. L. Snowden declines the position - Mr. Preston wants the office". En *The New York Times*. 5 de febreiro de 1879.
12. ↑  "Archibald Loudon Snowden (1837–1912)". *Office of the Historian* (*history.state.gov*).
13. ↑  "Col. Snowden. A defendant. Suit to recover $325,000 in connection with Danville Bessemer Company". En *The New York Times*. 5 de decembro de 1903
14. ↑  "Archibald Loudon Snowden". *Findagrave.com*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***A. Loudon Snowden*** |

### Outros artigos

* Casa da Moeda de Filadelfia

* Portal:Estados Unidos de América

|  |  |
| --- | --- |
| Control de autoridades | 
* Wd: Q4648109
* WorldCat
* VIAF: 68798784
* ISNI: 0000 0000 4990 6277
* LCCN: nr93003717
* SNAC: w6ms5wdc
* WikiTree: Snowden-539

 |